**POZDRAVLJENI dragi moji UČENCI!**

**Danes se boste pa igrali. Ali vsi poznate igro spomin. To je igra, pri kateri običajno iščemo pare sličic. Tokrat pa bomo namesto parnih sličic iskali pravilne odgovore. Igrali se bomo zgodovinski spomin. Vendar bom tokrat potrebovala tvojo pomoč in tvojo in tvojo …**

**Najprej prosim, da mi sporočite (za vnaprej), če si lahko vsi natisnete liste? Če ne, boste imeli nekaj več pisanja.**

1. **Poiščite tršo podlago (karton, platnico starega, neuporabnega zvezka – pazite, da bo enobarvna). Izrežite manjše kvadrate.**
2. **Natisni tabelo z vprašanji in odgovori in jo prilepi ali prepiši na posamezne kartončke posamezno vprašanje in posamezni odgovor.**
3. **Obrni kartončke navzdol (zgornje strani kartončkov morajo biti enake, zato je najboljši enobarvni npr. karton ali risalni list) … in začni se igrati! KAKO PA?**
4. **PAR PREDSTAVLJA VPRAŠANJE IN ODGOVOR NA VPRAŠANJE. To je ZGODOVINSKI SPOMIN.**

**Veliko užitkov. Vaša učiteljica.**

V tabeli imaš na levi strani vprašanje in na desni odgovor. Izreži in nalepi posamezno vprašanje in posamezni odgovor. Kartice/kartončke obrni navzdol in išči pare.

|  |  |
| --- | --- |
| Kaj pomeni izraz CENZURA? | Cenzura pomeni strog nadzor družbe. |
| Kdo v Avstriji vpelje cenzuro? | Vodilni avstrijski politik po zmagi nad Napoleonom Clemens Metternich (1773-1859). Bil je voditelj, ki **ni** zaupal v svobodo govora in izražanja. Uredil je strogo cenzuro. |
| Kako se imenuje boj za večjo gospodarsko in politično svobodo? | Boj za večjo gospodarsko in politično svobodo se imenuje liberalizem. Razširjali so ga izobraženci in meščani. |
| Česa restavracija Evrope ni uspela zatreti? | Svobodnega in naprednega duha restavracija ni uspela zatreti. |
| Kaj pomeni RESTAVRACIJA in kdo jo vodi? | Obnovo starega stanja v Evropi imenujemo **RESTAVRACIJA.** Vodile so jo (restavracijo) države, ki so imele najpomembnejšo vlogo na dunajskem kongresu. |
| Kaj pomeni oz. kaj je SVETA ZVEZA - ALIANSA in kdo jo sklene? | Avstrija, Rusija, Prusija in večina evropskih držav se je vključila v politično zvezo, ki naj bi ščitila države pred morebitno novo revolucijo. Na pobudo avstrijskega kanclerja Metternicha so ruski car Aleksander I., avstrijski cesar Franc I. in pruski kralj Viljem III. sklenili zvezo - alianso. |
| Katera država dobi ozemlje Ilirskih provinc? | Avstrija je dobila ozemlje severne Italije, Ilirskih provinc in del Poljske. |
| Kateri so najvidnejši dosežki dunajskega kongresa? | Najvidnejši dosežki dunajskega kongresa:  -Države zmagovalke so povečale svoja ozemlja.  -Anglija je postala največja kolonialna velesila (Malta).  -Ustanovljena je bila Nemška zveza.  -Rusija se je razširila proti zahodu, saj je pridobila Poljsko.  -Znova je bila ustanovljena Papeška država.  -Izrekli so se proti trgovanju s sužnji in za enakopravnost Judov. |
| Kakšne meje so določili Franciji na dunajskem kongresu? | Francija dobi stare meje; okoli Francije pa so bile ustanovljene nevtralne države (Združena Nizozemska, Kraljestvo Sardinija). |
| Kaj pomeni načelo legitimnosti? | Na prestole so se vrnili, če je bilo le mogoče, stari vladarji. |
| Dunajski kongres je trajal 10 mesecev.  Začel se je septembra 1814, končal … | … končal pa junija 1815. |
| Kakšen je bil namen dunajskega kongresa? | Namen dunajskega kongresa je bil:   * obnovitev Evrope kot je bila pred Napoleonovimi pohodi, * zagotoviti trajen mir in red v Evropi * vzpostaviti ravnotežje sil med evropskimi velesilami tako, da se prepreči prevelik vzpon katerekoli države v Evropi. |
| Ali so lahko odpravili vse spremembe, ki jih je povzročila francoska revolucija? | Vseh gospodarskih in družbenih sprememb, ki sta jih povzročili francoska revolucija in vojna, ni bilo moč odpraviti. |
| Katere države, ki so skupaj premagale Napoleona, so se zbrale na Dunaju? | Na Dunaju so se zbrale države zmagovalke. Države zmagovalke: Anglija, Avstrija, Prusija in Rusija. |
| Zanimivost o knezu Metternichu: | Rad je imel ženske in slaščice. Bil je v skrbeh za svojo postavo. Slaščičarskim mojstrom je dal naročilo, naj izdelajo tako torto, ki ne redi. Rezultat je bila Sachar torta. |
| Kakšen voditelj je Clemens Metternich bil napreden ali nenapreden? | Knez ni veljal za ustvarjalnega. Ko je Metternich vzpostavil v Evropi staro politično ravnotežje je začel oznanjati načelo, da je najbolje vztrajati pri tem, kar je in se ne pehati za političnimi novotarijami. Nenapreden. |
| Kako so se državniki vedli na dunajskem kongresu? | Resni državniki, ki so se zbrali na Dunajskem kongresu, k resnemu poslu, da položijo temelje za novo Evropo so se po mnenju sodobnega opazovalca predajali lahkomiselnemu in razbrzdanemu življenju, ki ga je bilo v tej dobi opaziti pri vseh slojih. Na dunajskem kongresu se je malo delalo in mnogo plesalo. |
| S kom voditelj Clemens Metternich primerja narode? | “Narodi so kakor otroci in nervozne ženske. V strahove verujejo”. |
| S čim naj se po Metternichovo ukvarja ljudstvo? | Ljudstvo naj opravlja svoje vsakdanje poklicne posle, vadijo in utrjujejo naj se v verski popolnosti, brigajo naj se za svoj dobiček, sicer pa naj zaupajo vladarjem, ki so to po božji milosti, da bodo uredili sami vse tako, kakor je prav. |
| Kako bi opisal izraz Metternichov absolutizem? | V Avstriji je bil uveden Metternichov absolutizem, ki je uveljavil strog nadzor v družbi – cenzuro. Uradniki so pregledovali knjige, revije in časopise pred tiskom in preprečili objave, ki so bile *po* njihovem mnenju škodljive državi. Policija je zapirala politično sumljive osebe. |
| Kaj pomeni pojem predmarčna doba? | **PREDMARČNA DOBA** je obdobje od dunajskega kongresa do marca 1848, ko so Evropo preplavile revolucije. |
| Ali se je sveta aliansa po dunajskem kongresu še kdaj srečala? | Sveta aliansa je nadzorovala politično dogajanje v Evropi in ob podpori članic izvajala vojaške posege. Ob kritičnih situacijah so se srečevali na kongresih in se dogovarjali o tem, kako preprečiti upore. |
| Aliansi ni uspelo zatreti meščanskih liberalnih in nacionalnih gibanj v Evropi. Tudi poskusi vmešavanja v dogajanje v Ameriki so propadli.Kaj se je dogajalo v Ameriki? | Ko je sveta aliansa skušala uveljaviti legitimnost še na ameriških tleh je naletela na močno nasprotovanje ZDA. ZDA so zavrnile vmešavanje svete alianse v Južni Ameriki, kjer so se kolonije uspešno osvobajale španske oblasti. |
| Kaj se zgodi po vsaki vojni? | Po vsaki vojni se meje držav običajno spremenijo, potekajo mirovna pogajanja in vzpostavlja se drugačen red. |
| Zakaj je Napoleon ustanovil Ilirske province? | Ustanovil jih je z namenom, da bi avstrijsko cesarstvo odrezal od morja in zagotovil izvajanje celinske zapore. Zaradi trgovskih stikov je želel okrepiti povezavo z Osmanskim cesarstvom. |

**Ostani zdrav, zdrava in *OSTANI DOMA!***

**učiteljica Eva V.G.**